

Datum: 16.11.2015

**ZADEVA: SKLEP O POOBLASTILU ŽUPANA ZA SPREJEM NAČRTA RAVNANJA S NEPREMIČNIM PREMOŽENJEM DO DOLOČENE VREDNOSTI**

**PRAVNA PODLAGA:**

* Zakon o stvarnem premoženju države in samoupravnih lokalnih skupnosti (Uradni list RS, št. 86/10, 75/12, 47/13 – ZDU-1G, 50/14, 90/14 – ZDU-1I, 14/15 – ZUUJFO in 76/15)
* Statut Občine Dobrovnik (Uradni list RS št. 35/07, 2/09 in 66/10)

**PREDLAGATELJ: župan Občine Dobrovnik**

1. **Ocena stanja, razlogi za sprejem**

Zakon o stvarnem premoženju države in samoupravnih lokalnih skupnosti (Uradni list RS, št. 86/10, 75/12, 47/13 – ZDU-1G, 50/14, 90/14 – ZDU-1I, 14/15 – ZUUJFO in 76/15; v nadaljevanju ZSPDSLS) v 4. odstavku 11. člena določa, da načrt ravnanja z nepremičnim premoženjem sprejme za samoupravne lokalne skupnosti svet samoupravne lokalne skupnosti na predlog organa, pristojnega za izvrševanje proračuna samoupravnih lokalnih skupnosti. Svet samoupravne lokalne skupnosti lahko določi, da načrt ravnanja z nepremičnim premoženjem pod določeno vrednostjo sprejme organ, pristojen za izvrševanje proračuna lokalne skupnosti.

Ta določba skrajšuje postopke razpolaganja z nepremičnim premoženjem za primere, ko je potrebno določene nepremičnine v najkrajšem možnem času odkupiti ali prodati. Občina takšnega nakupa ali prodaje ne more izvesti, če nepremičnina ni uvrščena v načrt razpolaganja z nepremičnim premoženjem za tisto leto. ZSPDSLS v 5. odstavku 11. člena določa, da se načrt ravnanja z nepremičnim premoženjem predloži v sprejem svetu samoupravne lokalne skupnosti skupaj s predlogom proračuna, kar posledično pomeni, da se načrt lahko spremeni samo ob sprejemanju proračuna, oziroma ob spremembah Odloka o proračunu, torej sprejemanju rebalansa proračuna. Glede na navedeno pomeni, da je z nakupom ali prodajo nepremičnega premoženja, ki ni uvrščena v načrt, treba počakati do sprejemanja rebalansa proračuna.

Zaradi nefleksibilnosti samega postopka sprejemanja načrta ravnanja z nepremičnim premoženjem občine se predlaga, da občinski svet Občine Dobrovnik na podlagi 4. odstavka 11. člena ZSPDSLS sprejme sklep na podlagi katerega se pooblasti župana, da sme načrt ravnanja z nepremičnim premoženjem pod določeno vrednostjo sprejeti sam.

1. **Poglavitne rešitve**

Na podlagi sklepa se župan Občine Dobrovnik pooblasti za sprejem letnega načrta ravnanja z nepremičnim premoženjem za leti 2016 in 2017 do vrednosti 10.000 EUR letno.

1. **Ocena finančnih in drugih posledic**

Sprejetje sklepa ima finančne posledice za občinski proračun.

**PREDLOG:**

Občinskemu svetu Občine Dobrovnik predlagamo, da obravnava predloženo gradivo, o njem razpravlja ter sprejme sklep v predlagani obliki.

Pripravila:

Občinska uprava Občine Dobrovnik

 župan Občine Dobrovnik

 Marjan Kardinar univ.dipl.ing.agr.

Na podlagi 4. odstavka 11. člena Zakon o stvarnem premoženju države in samoupravnih lokalnih skupnosti (Uradni list RS, št. 86/10, 75/12, 47/13 – ZDU-1G, 50/14, 90/14 – ZDU-1I, 14/15 – ZUUJFO in 76/15) in 16. člena Statuta Občine Dobrovnik (Uradni list RS, št. 35/07, 02/09 in 66/10) je občinski svet Občine Dobrovnik na \_\_\_\_\_. seji, dne \_\_\_\_\_\_\_\_\_\_\_\_ sprejel

S K L E P

I.

Občinski svet Občine Dobrovnik pooblašča župana Občine Dobrovnik za sprejem načrta ravnanja z nepremičnim premoženjem za leti 2016 in 2017 do vrednosti 10.000,00 EUR letno.

II.

Načrt ravnanja z nepremičnim premoženjem, ki ga sprejme župan mora biti usklajen s postavkami sprejetega proračuna Občine Dobrovnik za leti 2016 in 2017.

III.

Ta sklep velja z dnem sprejema.

Številka:

Datum:

 Župan - Polgármester

 Marjan Kardinar, univ. dipl. inž. agr